[pic] | IL-KUMMISSJONI EWROPEA |

Brussel 23.6.2010

KUMM(2010)327 finali

RAPPORT MILL-KUMMISSJONI LILL-KUNSILL U L-PARLAMENT EWROPEW

dwar l-effetti tad-Direttivi 2006/48/KE u 2006/49/KE fuq iċ-ċiklu ekonomiku

SEG(2010)754

RAPPORT MILL-KUMMISSJONI LILL-KUNSILL U L-PARLAMENT EWROPEW

dwar effetti tad-Direttivi 2006/48/KE u 2006/49/KE fuq iċ-ċiklu ekonomiku

WERREJ

1. Introduzzjoni 3

2. Sorsi ta' proċiklikalità u l-implikazzjonijiet tagħhom għall-analiżi 4

3. Ċiklikalità ta’ kapital regolatorju minimu 5

4. Impatt ta’ rekwiżiti kapitali fuq attività ta’ self bankarju 6

5. Impatt tad-disponibbiltà ta’ kreditu fuq ċiklu ekonomiku 6

6. Raġuni sottostanti l-kalkolu ta’ rekwiżiti kapitali 6

7. Miżuri biex tiġi indirizzata l-proċiklikalità 6

7.1. Baffers kapitali u provvedimenti 6

7.2. Iffaċilitar tal-KRM 6

7.3. Ingranaġġ 6

7.4. Miżuri diġà adottati mill-Kummissjoni 6

7.5. Konklużjonijiet 6

8. Referenzi 6

INTRODUZZJONI

1. Ir-rekwiżiti kapitali minimi għal banek skont id-Direttiva dwar ir-Rekwiżiti Kapitali tal-UE (DRK),[1] ibbażata fuq il-qafas ta' Basel II, huma, sensittivi għar-riskju: aktar ma jkun għoli r-riskju, aktar ma bank ikun jeħtieġ li jżomm kapital sabiex jilqa' għal dak ir-riskju u jkopri telfiet potenzjali. B’konsegwenza, hekk kif ir-riskji ta' kreditu u tas-suq jiżdiedu fi tnaqqis fir-ritmu ekonomiki, r-rekwiżiti kapitali minimi għall-banek jiżdiedu wkoll sabiex jilħqu dawk ir-riskji ogħla. Il-banek jistgħu jinħtieġu li jiġbru kapital addizzjonali sabiex jilħqu dawk ir-rekwiżiti ogħla f'mument meta r-riżorsi kapitali tagħhom qed jitnaqqsu minħabba f'telfiet u opportunitajiet sabiex jiżdied il-kapital huma skarsi u jiswew ħafna. Dan jista' potenzjalment jillimita l-kapaċità ta' self mill-banek lill-ekonomija.

2. Il-possibbiltà li d-DRK tista’ tikkontribwixxi għall-proċiklikalità osservata fis-sistema finanzjarja skont il-qafas ta' Basel I wasslet għall-inklużjoni fid-DRK tal-Artikolu 156 li tirrikjedi li l-Kummissjoni Ewropea (il-Kummissjoni) tissorvelja perjodikament jekk id-DRK ikollhiex ' effetti sinifikanti fuq iċ-ċiklu ekonomiku ' u, fid-dawl tal-eżami, tissottometti rapport bijennali lill-Parlament Ewropew u lill-Kunsill flimkien ma' kwalunkwe miżura ta' rimedju.

3. Dan ir-rapport tfassal għal dak il-għan. Ġie ppreparat f’kooperazzjoni mill-viċin mal-BĊE u l-Kumitat tas-Superviżuri Bankarji Ewropej (KSBE) li fl-2006 stabbilixxa Ġrupp ta’ Ħidma konġunt dwar l-Impatt tal-Qafas Kapitali l-ġdid (TFICF).[2] Flimkien ma’ konsultazzjonijiet ma’ partijiet interessati li tmexxew mill-BĊE fil-proċess tal-preparazzjoni tal-kontribut analitika tagħha, il-Kummissjoni wettqet żewġ kwestjonarji onlajn sabiex tiffaċilita l-kontribut minn partijiet li jissellfu[3] u l-partijiet li jselfu[4]. Irid jiġi enfasizzat li l-analiżi pprovduta hija indikattiva fid-dawl tal-fatt li r-regoli tad-DRK II[5] għadhom kemm ġew adottati fl-2009.

SORSI TA' PROċIKLIKALITÀ U L-IMPLIKAZZJONIJIET TAGħHOM GħALL-ANALIżI

4. Ir-regolazzjoni tal-kapital bankarju jista' potenzjalment jamplifika ċ-ċiklikalità endemika għall-imġiba tas-self bankarju. Minħabba fis-sensittività għar-riskju tagħhom, ir-rekwiżiti kapitali skont il-qafas ta' Basel II trasposti fl-UE mid-DRK, huma mistennija li jiżdiedu aktar f'riċessjonijiet u jikbru inqas matul espansjonijiet. Minħabba li jista’ jiswa ħafna għall-banek biex jiġbru kapital addizzjonali matul tnaqqis fir-ritmu ekonomiku, dan jista' jinkoraġġihom li jnaqqsu mis-self minflok. B’kuntrast, minħabba li rekwiżiti kapitali jsiru aktar laxki matul titjib ekonomiku, il-banek jista' jkollhom aktar lok għall-immanuvrar biex jestendu iżjed kreditu u / jew kreditu iżjed riskjuż meta mqabbel mal-medja storika matul iċ-ċiklu tan-negozju.

5. Madankollu, is-self bankarju huwa ta’ natura proċiklika u wieħed ma jistax jassumi li rekwiżiti kapitali ċikliċi fihom infushom ikollhom effett ta' amplifikazzjoni. Fil-fatt, in-natura proċiklika tas-self bankarju għandha ħafna sorsi, ħafna drabi interkonnessi[6] bħal limitazzjonijiet fil-kejl ta’ riskju[7] u assimetriji ta’ informazzjoni[8] bejn mutwatarji u mutwatanti. Barra minn hekk, il-proċiklikalità fis-self tista' tirriżulta wkoll minn tweġibiet mhux xierqa[9] ta’ parteċipanti tas-sistema finanzjarja għal bidliet fil-kondizzjonijiet ekonomiċi.

Flutwazzjonijiet fil-kwalità tal-karti tal-bilanċi tal-banek huma influwenzati wkoll mir-regoli ta’ kontabilità. Essenzjalment, il-qligħ realizzat jew mhux realizzat minħabba żidiet fil-prezz tal-assi kif rifless fil-valur ġust ta' assi, jew kwalità ta' kreditu mtejba kif rifless f’rekwiżiti ta’ proviżjonament aktar baxxi għal banek, jista’ jtejjeb il-kontijiet ta’ profitt u telf tal-banek u b'hekk il-fondi tagħhom stess, u b'hekk jipprovdu l-bażi għal aktar espansjoni tas-self.[10]

6. Minħabba li l-proċiklikalità hija xprunata minn diversi fatturi, huwa diffiċli li jiġi identifikat l-impatt eżatt ta’ rekwiżiti kapitali minimi. B’mod partikolari, tibqa’ sfida li wieħed jiddistingwi bejn l-effetti tal-provvista ta' self minn dawk tad-domanda ta' self, speċjalment minħabba li l-bidliet fid-domanda u l-provvista t-tnejn għandhom impatt fuq ir-rati ta’ self u l-volumi ta’ kreditu bankarji. Sabiex jiġu identifikati dawk l-effetti, ikun meħtieġ sett ta’ dejta dettaljat u kbir biżżejjed, li – minħabba li d-DRK ġiet implimentata riċentement – għadu mhuwiex disponibbli. Din l-ewwel valutazzjoni stabbilita f’dan ir-rapport hija għalhekk ibbażata parzjalment fuq informazzjoni kwalitattiva miġbura minn banek u mutwatarji.

7. Sabiex id-DRK ikollha effetti proċikliċi, iridu jiġu sodisfatti ċerti kondizzjonijiet. Sabiex jiġi determinat il-punt ma liema żammew empirikament, dan ir-rapport isegwi l-istruttura ssuġġerita mill-BĊE billi jfittex tweġibijiet għall-mistoqsijiet li ġejjin:

8. Iż-żieda fis-sensitività għar-riskju tal-qafas DRK twassal għal ċiklikalità aktar b’saħħitha tal-kapital rekwiżit minimu (KRM) u, jekk iva, sa liema punt?

9. Ir-rekwiżiti kapitali ċikliċi għandhom impatt fuq il-livell tal-kapital li l-banek iżommu u l-provvista tas-self bankarju?

10. Iċ-ċiklikalità tal-provvista tas-self bankarju għandha effett ta’ amplifikazzjoni fuq iċ-ċiklu ekonomiku?

ĊIKLIKALITÀ TA’ KAPITAL REGOLATORJU MINIMU

11. Bl-adozzjoni tad-DRK, ir-rekwiżiti kapitali saru aktar sensittivi għar-riskji meta mqabbla ma’ Basel I billi l-banek tħallew jadottaw metodi għad-determinazzjoni ta’ kapital regolatorju li huma xierqa għas-sitwazzjoni tagħhom u s-sofistikazzjoni tal-immaniġjar tar-riskju tagħhom. L-Approċ Ibbażat fuq il-Klassifikazzjonijiet Interni (IRB, Internal Ratings Based), pereżempju, ippermetta li l-banek jiddeterminaw rekwiżiti kapitali għar-riskju tal-kreditu billi jużaw ‘inputs tar-riskju’ tagħhom stess bħal Probabilità tal-Inadempjenza (PD – Probability of Default), Telf fil-Każ ta’ Inadempjenza (LGD – Loss Given Default) u Skopertura fl-Inadempjenza (EAD – Exposure At Default).[11]

12. Minħabba fit-titjib mistenni tas-sensittività għar-riskju ta’ rekwiżiti kapitali regolatorji skont id-DRK, kien ġeneralment mistenni li jsiru aktar varjabbli (jew ċikliċi) maż-żmien. Peress li r-rekwiżiti għar-riskju tal-kreditu jirrappreżentaw aktar minn 80% tal-KRM totali taħt il-Pilastru 1, huwa ġeneralment ikkunsidrat li l-ixprunatur ewlieni taċ-ċiklikalità potenzjali ta’ KRM huwa l-integrazzjoni tal-parametri tar-riskju tal-kreditu taħt l-approċi IRB fil-kalkolu ta’ assi peżati għar-riskju (RWA - risk-weighted assets), għalkemm piżijiet tar-riskju taħt it-tliet approċi kollha – Approċ Standardizzat (AS),[12] Fondazzjoni IRB[13] u IRB Avvanzat – huma mistennija li jkunu risponsivi għal kondizzjonijiet makroekonomiċi. Fil-każ tal-approċi IRB, minħabba li l-PD ta' skopertura tonqos fi żmien ta’ titjib ekonomiku u tiżdied fi żmien tnaqqis fir-ritmu ekonomiku, ir-rekwiżiti kapitali huma mistennija li jiċċaqalqu bl-istess mod. [14]

13. Analiżi komprensiva taċ-ċiklikalità ta’ KRM tirrikjedi ċiklu sħiħ ta’ negozju. Attwalment, id-dejta disponibbli tinkludi biss tliet punti tad-dejta,[15] li mhijiex bażi suffiċjenti għal tweġibijiet definittivi.

14. Skont l-analiżi tal-TFICF, f’Diċembru tal-2008, il-KRM[16] taħt id-DRK kienet aktar baxxa bħala medja b’10.6% għal banek tal-Grupp 1[17] u b’6.1% għal banek tal-Grupp 2 imqabbla ma' Basel I.[18] Fl-istess ħin, KRM żdied bi 8.3% għal banek tal-Grupp 1 u b’0.1% għal banek tal-Grupp 2 bejn Ġunju u Diċembru tal-2008. Dan it-tibdil jista' jiġi attribwit għal żieda f’RWA ta’ 8.2% għal banek tal-Grupp 1 u tnaqqis ta' RWA ta' 1.5% għal banek tal-Grupp 2. Madankollu, l-ammonti totali ta’ skoperturi żdiedu b’rata aktar mgħaġġla minn RWA, jiġifieri, b’10.7% u 2.8%, rispettivament, li jindika li ż-żieda fil-KRM bejn Ġunju u Diċembru tal-2008 ma kinitx ikkaġunata minn żieda fir-riskju ta' skoperturi.[19]

15. F’Ġunju tal-2009, il-KRM għall-banek ta’ Grupp 1 u Grupp 2 komplew jonqsu skont id-DRK meta paragunati ma' Basel I (b’7.7% u 5.5%, rispettivament). Bejn Diċembru 2008 u Ġunju 2009, l-RWA ta’ banek fil-Grupp 1 naqsu b'2.1% minkejja ż-żieda fl-iskoperturi totali ta' 0.3%. Il-KRM ta’ Grupp 1, madankollu, żdied bi 3.7%, xprunat primarjament minn tnaqqisiet li dejjem jiżdiedu għal entitajiet relatati u titolizzazzjonijiet kif ukoll nuqqasijiet ta' provvedimenti għal telfiet mistennija. Għalhekk, jeħtieġ iżjed monitoraġġ biex jiġi vvalutat jekk il-komponenti tal-KRM għajr l-RWA jikkontribwixxux għall-volatilità tiegħu fuq żmien itwal.[20]

16. Hemm numru ta’ fatturi li setgħu kkontribwixxew għal din id-dinamika kemmxejn sorprendenti ta’ RWA fir-rigward ta’ skoperturi totali, inklużi programmi tal-gvern li jappoġġaw lill-banek u bidliet fil-kompożizzjoni tal-portafoll bankarju lejn skoperturi aktar riskjużi. Fil-fatt, il-bidliet osservati fil-kompożizzjoni tal-portafoll, li jindika bidla minn portafolji b’PDs għolja (portafoll korporattiv) għal portafolji b’PDs aktar baxxi (portafoll sovran), parzjalment jispjega għaliex iż-żieda f’RWA diskussa hawn fuq hija inqas minn żidiet fl-ammonti tal-skoperturi (ara l-Grafika 1 fid-Dokument ta’ Ħidma tal-Persunal). Barra minn hekk, ir-riżultat jista' jiġi xprunat mill-perjodu ta’ żmien inerenti fil-proċess ta’ reviżjoni tal-PD.[21]

17. Barra minn hekk, analiżi ta’ rigressjoni tal-impatt taċ-ċiklu tan-negozju fuq diversi segmenti ta’ portafolji bankarji wriet li l-koeffiċjent għaċ-ċiklu tan-negozju[22] huwa pożittiv għall-klassijiet tal-iskoperturi korporattivi u tal-konsumaturi u negattiv għall-iskoperturi sovrani[23], li jidher li huwa f’konformità mas-sejba msemmija hawn fuq li l-banek irriaġġustaw il-kompożizzjon tal-portafoll tagħhom lejn skoperturi li ġew preżunti li huma inqas intensivi għall-kapital.

18. L-analiżi ta’ bosta pajjiżi tad-dejta superviżorja sa minn Diċembru 2008 ikkonkludiet li l-kondizzjonijiet makroekonomiċi kellhom impatt fuq il-parametri tar-riskju, u partikolarment fuq PDs.[24] Madankollu, sa l-aħħar tal-2008, il-kondizzjonijiet makroekonomiċi m'affettwax b’mod sinifikanti l-KRM fuq il-livell ta’ istituzzjonijiet individwali. Din is-sejba kemmxejn kontrointuwittiva hija fil-biċċa l-kbira tagħha minħabba fl-effetti ta’ riaġġustament tal-portafolji diskussi hawn fuq.

IMPATT TA’ REKWIżITI KAPITALI FUQ ATTIVITÀ TA’ SELF BANKARJU

19. Sabiex ir-rekwiżiti kapitali regolatorju jkollhom effett fuq self bankarju, iridu jkunu vinkolanti fuq il-livell tal-kapital li l-banek iżomm. Ir-rekwiżiti regolatorji, madankollu, jistgħu ma jkunux l-uniku fattur rilevanti għal banek fid-deċiżjoni dwar kemm iżommu kapital. Il-mudelli ekonomiċi tal-kapital, l-aspettattivi ta’ parteċipanti oħra tas-suq u, b'mod partikolari, rekwiżiti ta' aġenziji ta' klassifikazzjoni tal-kreditu (CRAs), jistgħu jġiegħlu lill-banek iżidu l-livelli ta' kapital tagħhom anke meta jikkonformaw mar-rekwiżiti regolatorji tagħhom.

20. Ir-irżultati tal-kwestjonarji mwettqa mill-BĊE juru li CRAs għandhom rwol predominanti fid-determinazzjoni tal-livell mixtieq tal-kapital, u dan il-fattur huwa possibbilment aktar rilevanti mir-rekwiżiti kapitali regolatorju għal banek kbar, attivi internazjonalment. Dan jissuġġerixxi li t-tibdil fil-livell tal-kapital mixtieq u l-effetti relatati fuq is-self bankarju jistgħu jiġu influwenzati primarjament mill-għan tal-istituzzjonijiet individwali sabiex jirċievu klassifikazzjonijiet speċifiċi minn CRAs. Bl-istess mod, għal banek kbar, il-mudelli ekonomiċi tal-kapital jistgħu potenzjalment ikunu fatturi aktar importanti fl-allokazzjoni tal-kapital minn rekwiżiti regolatorji.[25] Il-kriżi finanzjarja riċenti enfasizzat is-sinifikat tal-aspettativi tal-parteċipanti fis-suq fl-istabbiliment ta’ livelli tal-kapital bankarju. Jidher li l-pressjoni fuq banek li joqogħdu lura milli jniżżlu baffers kapitali kienet ikkawżata mill-preokkupazzjonijiet tal-parteċipanti fis-suq dwar l-adegwatezza tal-kwalità u l-livell tal-kapital fil-perjodu ta’ tensjoni, aktar mill-volatiltà ċiklika tal-KRM.

21. Sabiex rekwiżiti kapitali regolatorju jkollhom effett fuq self bankarju, is-self bankarju għandu jiġi mmexxi minn provvista ta’ self aktar milli mid-domanda. Barra minn hekk, ir-rekwiżiti kapitali għandhom jirrappreżentaw ukoll element determinanti ewlieni taċ-ċiklikalità ta’ self meta mqabbla ma’ fatturi oħra ta' provvista u domanda ta' self. Fatturi mill-aspett tad-domanda li jinfluwenzaw it-tkabbir tas-self bankarju jinkludu aspettativi tal-konsumatur, inflazzjoni u livelli tal-qgħad.

22. L-Istħarriġ tas-Self Bankarju tal-BĊE (BLS - Bank Lending Survey)[26] jissuġġerixxi li d-DRK kellha xi impatt fuq politiki tas-self bankarju. Il-banek mistħarrġa rrappurtaw li l-impatt tad-DRK dwar standards ta’ kreditu kien aktar pronunzjat fir-rigward ta’ self korporattiv (kemm SMEs u ditti kbar) meta mqabbel ma’ self lill-unitajiet domestiċi (ara l-Grafika 2). L-importanza tad-DRKs, madankollu, varjat sostanzjalment fost il-banek: filwaqt li fil-livell aggregat taż-żona tal-euro il-maġġoranza kbira tal-banek irrappurtat li d-DRK sa issa ma kellha bażikament l-ebda impatt fuq l-istandards ta’ kreditu tagħhom, tixrid sostanzjali madwar pajjiżi hija notevoli (ara l-Grafika 3). Billi f’xi pajjiżi il-banek irrappurtaw li d-DRK kellha ftit impatt jew xejn fuq il-politika tagħhom fir-rigward ta' self lill-impriżi, sa 80% tal-banek f'pajjiżi oħra rrappurtaw li d-DRK kienet waslet għal issikkar nett tal-istandards ta' kreditu. Bl-istess mod, filwaqt li kkontribwixxiet għal issikkar nett tal-standards tal-kreditu applikati fuq self lill-unitajiet domestiċi, id-DRK ġiet irrappurtata li wasslet għal tnaqqis nett fi ftit pajjiżi.

23. Il-kwestjonarju mwettaq mill-Kummissjoni stħarreġ il-banek dwar il-fatturi li llimitaw is-self tagħhom minn Ottubru 2008 sa April 2009 (ara l-Grafika 4). Filwaqt li 47% tar-rispondenti semmew bidliet fil-kapital regolatorju, dan il-fattur ġie preċedut minn prospett ekonomiku ġenerali u/jew speċifiku għall-industrija (95%), prospett speċifiku għall-mutwatarju (79%) u disponibbiltà ta' kollateral għal negozju ġdid (63%). B’mod simili, l-istudji riċenti tal-BĊE li jkopru ż-żona tal-euro issuġġerew li l-pożizzjoni tal-kapital tal-banek (f'sens wiesa', li tmur lil hinn minn KRM) kellha impatt fuq il-provvista ta’ self lill-unitajiet domestiċi u impriżi matul dawn l-aħħar sentejn, għalkemm inqas pronunzjat mill-impatt ta' fatturi taħt il-kategorija tal-'perċezzjoni tar-riskju' (ara l-Grafiki 5 u 6).

24. Avvenimenti riċenti wrew li ċertu dgħufija fir-rekwiżiti kapitali regolatorju jista’ jkollha implikazzjonijiet proċiklikali. Fis-snin pożittivi ta’ qabel it-taqlib, ħafna banek kbar żiedu b’mod aggressiv l-ingranaġġ u b’hekk amplifikaw ir-riskji, inkluż riskji miżmuma fil-ktieb tal-kummerċ, li ma nqabdux b’mod adegwat mill-kapital regolatorju. Il-kriżi qanqlet preokkupazzjonijiet dwar l-adegwatezza tal-kapital tal-banek u sabiex jinkisbu proporzjonijiet ogħla tal-kapital meqjusa bħala xierqa mill-parteċipanti tas-suq, ħafna banek kellhom jagħmlu tnaqqis fl-ingranaġġ tal-operat tagħhom u jżidu kapital addizzjonali f’ambjent tas-suq aktar diffiċli, u dan żied mat-tensjoni. Sa 50% tal-banek irrappurtaw lill-BĊE li t-taqlib finanzjarju kellu implikazzjonijiet negattivi fuq kemm il-pożizzjoni kapitali tagħhom (li jirrifletti tħassir u telfiet fuq il-kotba tan-negozju[27] u tfixkil ta’ aċċess għal finanzjament lill-operaturi ekonomiċi) u deċiżjonijiet ta’ self (ara l-Grafika 7).

25. Madankollu, l-analiżi tal-BĊE kkonkludiet li t-tnaqqis riċenti fit-tkabbir tas-self wasal sa punt konsiderevoli influwenzat mit-tnaqqis fid-domanda tas-self. Ix-xejriet fuq żmien twil tat-tkabbir aggregat tas-self u l-attività ekonomika fiż-żona tal-euro (ara l-Grafika 8) juru li storikament is-self kellu tendenza li jiċċaqlaq b’mod proċikliku maċ-ċiklu tan-negozju. Minkejja l-pressjonijiet esperjenzati mill-banek fiż-żona tal-euro matul it-taqlib finanzjarju u t-tranżizzjoni għad-DRK, it-tkabbir tas-self fil-livell aggregat riċentement iċċaqlaq ftit jew wisq f’konformità ma’ mudelli storiċi. It-tkabbir ta’ self lill-unitajiet domestiċi kumplessivament naqas b’mod parallel mat-tnaqqis fl-attività ekonomika, billi t-tkabbir tas-self lill-korporazzjonijiet mhux finanzjarji beda jonqos biss aktar tard, li huwa konsistenti ma’ dak li ġie osservat fil-passat.

26. B'mod ġenerali, il-punt safejn l-introduzzjoni tad-DRK wasslet għal aktar self proċikliku mill-banek għadu diffiċli li jiġi vvalutat. Għalkemm l-evidenza ppreżentata f'din it-taqsima tindika xi rabtiet potenzjali bejn id-DRK u l-imġiba tas-self bankarju, hemm bżonn ta’ analiżi fuq perjodu itwal għat-tfassil ta’ konklużjonijiet aktar sodi. Barra minn hekk, huwa importanti li wieħed jenfasizza li minħabba li l-implimentazzjoni tal-qafas ta' Basel II seħħet fl-istess żmien mat-tfaqqigħ tal-kriżi finanzjarja, hu partikolarment diffiċli li l-effetti ta’ dawn iż-żewġ avvenimenti jiġu mifruda.

IMPATT TAD-DISPONIBBILTÀ TA’ KREDITU FUQ ċIKLU EKONOMIKU

27. L-aħħar pass tal-analiżi jikkonċerna l-punt safejn il-bidliet indotti mid-DRK fil-provvista tas-self bankarju għandu impatt fuq iċ-ċiklu ekonomiku.

28. Sabiex id-DRK ikollha effetti ta’ amplifikazzjoni fuq l-ekonomija reali, numru sinifikanti ta' mutwatarji jrid ikun 'dipendenti fuq il-bank' li jfisser li ma jistax jissostitwixxi self bankarju b’mezzi oħra ta’ finanzi. Id-dejta tal-BĊE turi li f’termini ta’ self fuq negozju ġdid mogħti lill-korporazzjonijiet mhux finanzjarji (ara l-Grafika 9) self ta' daqs żgħir laħaq il-quċċata f'nofs l-2008 imma minn dakinhar naqas b'madwar 15%, fil-waqt li self ta' daqs kbir laħaq il-quċċata kmieni fl-2009 u naqas b'madwar 10% sa Settembru tal-2009. Filwaqt li dan jindika li s-self lil SMEs intlaqat b'aktar qawwa mir-riċessjoni ekonomika, is-self lil korporazzjonijiet kbar naqas ukoll f'xhur riċenti. Madankollu, volumi ta’ self ta’ daqs żgħir naqas aktar minn dawk ta’ self ta’ daqs kbir, u l-firxiet bejn ir-rati fuq self ta' daqs żgħir u ta' daqs kbir żdied mill-bidu tal-2008 (ara l-Grafika 10).

29. Madankollu, skont stħarriġ riċenti[28] fuq SMEs Ewropej, il-biċċa l-kbira tagħhom jidhru li għad għandhom aċċess għal finanzjament mill-bank minkejja deterjorazzjoni f'termini u kondizzjonijiet ta' self. Ir-riżultati tal-istħarriġ urew li applikazzjonijiet għal finanzjament mill-bank irnexxew l-aktar: 60% tal-SMEs fiż-żona tal-euro irrappurtaw li fl-ewwel nofs tal-2009 irċevew l-ammont sħiħ ta’ self li applikaw għalih u 17% oħra irċevew parti mill-ammont; 12% biss [29] tal-applikazzjonijiet ġew irrifjutati (ara l-Grafika 11). Inkisbu stimi komparabbli mill-Kummissjoni fi kwestjonarju separat lil negozji tal-UE dwar id-disponibbiltà ta' kreditu bankarju. [30]

30. F’temini tal-punt safejn mutwatarji korporattivi jistgħu jtaffu l-impatt ta’ self imrażżan fil-kuntest tat-tnaqqis fir-ritmu ekonomiku, l-evidenza turi li l-finanzjament ibbażat fuq is-suq, bħal ekwità u ħruġ tat-titoli ta’ debitu, taffa xi ftit it-tnaqqis fil-finanzjament fit-tul mill-bank osservat sa mill-aħħar tal-2008 (ara l-Grafika 12). Fir-rigward tal-SMEs, filwaqt li l-maġġoranza ta' dawk li kienu applikaw għal kreditu kummerċjali jew finanzjament estern ieħor fl-ewwel nofs tal-2009 irċevew l-ammont sħiħ mitlub, xi negozji rrappurtaw li ma setgħux jiksbu kwalunkwe finanzjament minn dawn is-sorsi alternattivi (13% u 15%, rispettivament, ara l-Grafika 11).

31. Minkejja l-indikazzjonijiet ta’ sostituzzjoni kontinwa bejn finanzjament ibbażat fuq is-suq u finanzjament ibbażat fuq il-bank f’xhur riċenti, ir-rwol predominanti tal-banek fil-provvista ta’ finanzjament għall-infiq u l-investiment m’għandux jiġi sottovalutat, speċjalment billi l-fatt li l-ksib tal-finanzjament meħtieġ minn sorsi alternattivi kien ta’ piż għal xi negozji, partikolarment dawk ta’ daqs iżgħar. Barra minn hekk, hemm evidenza empirika riċenti li xokkijiet għall-provvista tas-self għandhom il-potenzjal li jaffettwaw l-attività ekonomika fis-sistema finanzjarja taż-żona tal-euro ibbażata b'mod predominanti fuq il-banek.[31]

RAġUNI SOTTOSTANTI L-KALKOLU TA’ REKWIżITI KAPITALI

32. Fil-kuntest tad-deċiżjonijiet tal-G20, fis-26 ta' Frar 2010 il-Kummissjoni varat konsultazzjoni pubblika dwar pakkett ta’ alternattivi sabiex tiġi emendata d-DRK fl-oqsma ta’ likwidità u l-immaniġjar tar-riskju ta' kreditu tal-kontroparti, definizzjoni tal-kapital, proporzjon tal-ingranaġġ, miżuri kontroċiklikali, istituzzjonijiet finanzjarji sistematikament importanti u ktieb ta' regola unika. Imur lil hinn mill-ambitu ta’ dan ir-rapport li tiġi ppreżentata l-valutazzjoni fuq dawn ir-rekwiżiti potenzjali.[32]

33. Mandakollu, fil-kuntest tal-proċiklikalità żewġ kwistjonijiet irċevew attenzjoni partikolari fid-dawl tal-kriżi: l-effett tat-twaqqigħ tat-titolizzazzjoni u self lil SMEs. B’mod partikolari, kien hemm tħassib dwar l-effetti negattivi għal SMEs jekk il-qafas kapitali rriżulta f'aċċess imnaqqas għal rati ta’ kreditu u ta’ mgħax ogħli.

34. Il-korrelazzjoni tal-assi tista' tiġi deskritta bħala d-dipendenza tal-valur tal-assi tal-mutwarju fuq l-istat ġenerali tal-ekonomija - dawk kollha mutwatarji huma marbuta ma' xulxin b'dan il-fattur uniku ta' riskju u għalhekk għandhom it-tendenza li jippreżentaw żvilupp simili. Dawn il-korrelazzjonijiet huma dipendenti fuq il-klassi tal-assi, minħabba li mutwatarji differenti u klassijiet tal-assi juru gradi differenti ta’ dipendenza fuq l-ekonomija b’mod ġenerali, u anke jinfluwenzaw il-piżijiet tar-riskju. Eżempju ta’ korrelazzjoni baxxa hija l-portafoll għall-konsumaturi, minħabba li inadempjenzi ta’ klijenti konsumaturi għandhom it-tendenza li jkunu aktar idjosinkratiċi u inqas dipendenti fuq iċ-ċiklu ekonomiku minn inadempjenzi korporattivi. B’konsegwenza, il-kurvatura tat-telf tkun relattivament ċatta, u r-rekwiżiti kapitali jkunu inqas dipendenti fuq l-istat tal-ekonomija. Il-qafas attwali tad-DRK jirrikonoxxi l-importanza tal-SMEs għall-ekonomija Ewropea u jattribbwixxi self lill-SMEs b’volum ta’ kreditu ta’ inqas minn miljun euro għall-klassi tal-assi għal self lill-konsumaturi. Konsegwentement, ir-rekwiżiti kapitali għal dan it-telf huma inqas affettwati miċ-ċiklu ekonomiku u joffru vantaġġi konsiderevoli għall-SMEs meta mqabbla mal-Basel I.

35. Il-KRM huwa importanti wkoll għat-titolizzazzjonijiet. Dawn huma bbażati primarjament fuq klassifikazzjoni esterna minn CRA.[33] Klassifikazzjonijiet esterni jipprovdu kejl relattivament standardizzat, faċli biex jinftiehem u indipendenti li kien diġà intuża b’mod estensiv fis-suq qabel ma ġie inkorporat fil-qafas ta' Basel II.[34] Kull klassifikazzjoni ta’ kreditu għal segment ta’ titolizzazzjoni hija marbuta ma’ imposta speċifika ta' kapital peżat għar-riskju (ara l-Grafika 13). Ir-rekwiżiti kapitali jiżdiedu sew meta t-titolizzazzjoni tiġi kklassifikata aktar baxxa minn BBB- u kwalunkwe ħaġa kklassifikata aktar baxxa minn B+ trid tiġi appoġġjata għal kollox minn kapital regolatorju minħabba li:

36. għas-segmenti subordinati, it-telfiet wara nuqqas jista’ jkun ħafna aktar għal pożizzjonijiet ta’ titolizzazzjoni milli għal self korporattiv ordinarju li għandu PD simili; u

37. ir-regolaturi introduċew inċentiv sabiex jiskoraġġixxu l-banek milli jinvestu f'segmenti subordinati, ikklassifikati aktar baxxi f'termini ta’ riskju.[35]

Matul il-kriżi finanzjarja ls-segmenti ta’ titolizzazzjoni twaqqgħu fil-klassifikazzjoni mis-CRAs. Mhux biss segmenti subordinati imma anke dawk superjuri, oriġinarjament ta’ klassifikazzjoni għolja rċevew imposti kapitali ogħla. Minn Ġunju 2009, imposti kapitali għal pożizzjonijiet ta’ titolizzazzjoni bħala medja kkostitwixxew 6% tal-KRM għal banek tal-Grupp 1 u 3.2% għal banek tal-Grupp 2.[36] Aktar differenzazzjoni u granularità fir-rekwiżiti kapitali tista’ tindirizza din il-problema u imposti kapitali tat-titolizzazzjoni qed jiġu eżaminati bħalissa.

38. Sabiex jevalwa l-effetti ġenerali ta' emendi potenzjali għall-qafas ta' Basel II fuq livelli tal-kapital, il-Kumitat ta' Basel se jwettaq Studju ta' Impatt Kwantitattiv. Sabiex tivvaluta l-impatt tagħhom fuq banek Ewropej u effetti possibbli fuq is-self bankarju, il-Kummissjoni stiednet il-KESB sabiex iwettaq eżerċizzju parallel għall-UE. Importanti ħafna, l-analiżi tal-KESB se tinkludi banek żgħar li l-attivitajiet ta’ self tagħhom jistgħu jkunu ta’ rilevanza partikolari għall-SMEs.

MIżURI BIEX TIġI INDIRIZZATA L-PROċIKLIKALITÀ

39. Minħabba li mhuwiex possibbli li tinkiseb sensittività akbar għar-riskju fl-istituzzjonijiet kollha f’punt partikolari fiż-żmien mingħajr ma jiġi introdott ċertu grad ta’ ċiklikalità fl-KRM matul iż-żmien, ċertu grad ta' proċiklikalità jista' jkun inevitabbli. Id-DRK wieġbet għal dan il-bilanċ billi introduċiet numru ta’ salvagwardji sabiex tillimita effetti proċikliki potenzjali, inkluż l-ittestjar tat-tensjoni (bħala parti mill-Pilastru 2), stadji transitorji għal livelli kapitali, piżijiet ta’ riskju aktar favorevoli għal skoperturi għal mutwatarji inqas ċikliċi (SMEs) u kontributi għall-kalkolu tal-kapital li jridu jiġu bbażati fuq rendikonti twal ta’ dejta (għal PDs) u stimi ta’ tnaqqis fir-rittmu ekonomiku (għal LGDs).

40. Madankollu, il-kriżi riċenti uriet li parteċipanti fis-suq jistennew żieda fil-livelli kapitali fejn ma jemmnux li istituzzjoni hija f'pożizzjoni tajba sabiex tassorbi telf. Miżuri kontroċikliċi mtejba fil-qafas regolatorju għal rekwiżiti kapitali jistgħu jgħinu sabiex jirrestawraw kunfidenza fil-karti tal-bilanċi tal-banek, u b'hekk inaqqsu l-probabbiltà li l-banek ikollhom iżidu rekwiżiti kapitali jew jiddiżingranaw drastikament l-portafolji ta’ kreditu tagħhom sabiex jilħqu l-aspettativi tal-parteċipanti fis-suq. Il-Kummissjoni taqbel ma’ istituzzjonijiet internazzjonali bħall-FSB u l-Kumitat Basel li huma meħtieġa miżuri addizzjonali sabiex tiġi evitata proċiklikalità eċċessiva.

Baffers kapitali u provvedimenti

41. Il-Kummissjoni qed tikkunsidra l-introduzzjoni ta’ baffers kapitali u / jew provvedimenti permezz taċ-ċiklu. Iż-żewġ tipi ta’ miżuri jimmiraw sabiex inaqqsu l-proċiklikalità. Proviżjonament dinamiku jittratta l-proviżjonament għal telfiet ta’ kreditu "mistennija" fuq skoperturi u baffers jittrattaw it-"telfiet mhux mistennija".

42. Barra minn hekk, hemm żewġ tipi ta’ miżuri kontroċikliċi – dawk li jiġu applikati fuq il-bażi ta’ karatteristiċi tar-riskju speċifiċi għall-banek (livell mikro) u dawk li huma bbażati fuq mikrovarjabbli wieħed jew aktar, li jirrifletti r-riskju sistemiku aktar wiesa’ (livell makro). Proviżjonament dinamiku, baffers ta’ konservazzjoni kapitali u proposta tal-KESB sabiex titmewwet iċ-ċiklikalità ta’ KRM (ara hawn taħt) huma miżuri speċifiċi għall-banek – jittrattaw riskji speċifiċi assoċjati mal-bank individwali.

43. Provvedimenti għal telfiet ta’ self inaqqsu l-introjtu nett rapportat fil-perjodu li fih il-provvediment ikun rikonoxxut u jnaqqsu l-valur miżmum fil-kotba tas-self. L-istandards ta’ kontabilità attwalment jużaw "il-mudell tas-self imġarrab", li jippermetti r-rikonoxximent ta’ telfiet jekk biss ikun iġġarrbu fid-data tal-karta tal-bilanċi. Standards attwali ma jippermettux li telfiet ta’ kreditu ibbażat fuq avvenimenti li jkunu mistennija li jseħħu fil-futur jiġi inkluż fid-dispożizzjonijiet.[37]

44. Fil-prattika, għalhekk, għal portafoll ta’ self fit-tul mibdi matul titjib fir-ritmu ekonomiku, ma jista’ jkun hemm l-ebda avveniment ta’ telf imġarrab u l-ebda provvediment ma jiġi stabbilit taħt l-IFRS attwali għal telfiet ta’ kreditu fuq self individwali. Il-proviżjonament permezz taċ-ċiklu ("proviżjonament dinamiku") u l-proposta tal-IASB jirrikjedu li l-banek iwarrbu l-provvedimenti għal telfiet ta' kreditu mistennija. Bħala riżultat, matul it-titjib fir-ritmu ekonomiku, l-banek jakkumulaw provvedimenti li jservu ta’ baffer matul tnaqqis fir-ritmu ekonomiku.

45. Attwalment qed jiġi kkunsidrati diversi alternattivi sabiex tiġi indirizzata b'mod effikaċi l-kwistjoni tal-proċiklikalità, fosthom it-titjib tar-regoli tal-proviżjonament. F’dan il-kuntest, aktar soluzzjonijiet li jħarsu 'l quddiem, bħal proviżjonament dinamiku, għandhom xi vantaġġi sabiex il-banek jirriflettu qabel it-telfiet mistennija. L-IASB diġà qed jaħdem sabiex jemenda regoli attwali tal-kontabilità dwar il-proviżjonament. Il-Kumitat Basel qed jippjana sabiex jipprovdi kontribuzzjoni bir-reqqa li tista’ tillimita l-proċiklikalità u tagħmel il-mudell tal-IASB aktar operazzjonali.

46. F'dak li jirrigwarda l-baffers kapitali, jiġu identifikati żewġ elementi kumplimentari. L-ewwel element jistipula baffer tal-mira fiss (baffer tal-konservazzjoni tal-kapital) fuq il-minimu tal-kapital regolatorju li huwa disponibbli sabiex jassorbi telf f’perjodi "ta’ tensjoni". Il-banek ikunu mistennija li jibnu dan il-kapital fi żminijiet tajbin. Banek li huma taħt il-mira fissa jiffaċċaw restrizzjonijiet fuq id-distribuzzjonijiet kapitali (jiġifieri pagamenti ta’ dividendi, riakkwist tal-ishma) sakemm jintlaħqu baffers tal-mira fissi. Dan jiżgura li s-settur bankarju jibni baffers kapitali meta jkollu l-kapaċità tal-qligħ li jagħmel dan u juża dawk il-baffers f’perjodi ta’ tensjoni. Li l-kapital ikun meħtieġ li jogħla matul perjodi ta’ qligħ qawwi jista' jgħin sabiex itaffi l-estensjoni u l-ingranaġġ eċċessiv tal-kreditu fis-settur bankarju.

47. It-tieni element jistipula baffer kapitali kontroċikliku. Dan jiġi ddesinjat sabiex jikseb l-għan makroprudenzjali aktar wiesa’ tal-protezzzjoni tas-settur bankarju minn perjodi ta’ tkabbir ta’ kreditu eċċessiv u jappoġġja s-self bankarju matul tnaqqis fir-ritmu ekonomiku. Il-livell tal-mira ta’ baffer kapitali kontroċikliku jvarja biż-żmien u jiġi stabbilit bħala funzjoni ta’ makrovarjabbli wieħed jew aktar magħżul sabiex jaġixxi bħala indikatur ta’ akkumulazzjoni ta’ riskji fuq livell makro. Id-devjazzjoni tal-makrovarjabbli minn medja fit-tul tindika perjodi ta' akkumulazzjoni ta' riskji makro, li jwasslu għal estensjoni tal-firxa tal-baffer tal-konservazzjoni tal-kapital.

48. Sabiex tiġi indirizzata l-proċiklikalità fuq livell makroprudenzjali, il-Kummissjoni rrikonoxxiet l-alternattiva ta’ baffer kapitali ta’ varjant taż-żmien. Minħabba li din il-miżura tinkludi valutazzjoni ġenerali ekonomika, monetarja u makroprudenzjali, il-Kummissjoni, flimkien mal-BĊE, se tivvaluta metodi possibbli sabiex tiġi integrata din il-miżura fl-arkitettura l-ġdida tas-superviżjoni.

Iffaċilitar tal-KRM

49. Il-KESB ippropona li juża l-proċess tal-Pilastru 2 sabiex jaġġusta għall-kompressjoni tal-istimi PD matul kondizzjonijiet ta’ kreditu tajbin. Fil-prattika, il-metodoloġija hija bbażata fuq l-applikazzjoni ta’ aġġustament li jirrifletti d-diskrepanza bejn PDs attwali u PDs li jikkorrispondu għal jew riċessjonijiet jew medja fit-tul. Iddisinjat b’dan il-mod, id-daqs tal-aġġustament jonqos f’riċessjoni u jiżdied f’fażijiet ta’ espansjoni u l-baffer jiġi kkalkolat bl-istess mod. B’hekk il-baffer ikun jista’ jassorbii flutwazzjonijiet ċikliċi tal-KRM, u jnaqqas il-proċiklikalità.

Ingranaġġ

50. L-ingranaġġ fis-sistema finanzjarja kiber b’mod sinifikanti fit-tħejjija għall-kriżi finanzjarja riċenti, kemm fis-settur bankarju regolat kif ukoll fis-setturi mhux regolat, f'entitajiet bħal fondi ħeġġ u ditti ta' ekwità privata. Filwaqt li l-ingranaġġ miżjud jista' jkollu l-effett li jżid l-introjti fi żminijiet tajbin, jista’ jiggrava wkoll b'telfiet matul riċessjoni. Barra minn hekk, il-proċess ta’ diżingranaġġ li seħħ fis-sistema finanzjarja kollha kkawża aktar effetti ta’ ħsara għas-swieq finanzjarji u l-ekonomija usa’.

51. Id-dikjarazzjoni tal-G20 tat-2 ta’ April, 2009[38] iddikjarat li “r-rekwiżiti kapitali ibbażati fuq riskju għandhom jiġu supplimentati b'miżura sempliċi, trasparenti, mhux ibbażata fuq riskju li tkun paragunabbli internazzjonalment, tqis kif suppost l-iskoperturi esklużi mill-karta tal-bilanċi, u tista’ tgħin fl-akkumulu ta’ ingranaġġ fis-sistema bankarja ". Fil-konsultazzjoni pubblika tiegħu, il-Kumitat Basel issottolinja l-profili tal-proporzjon ta’ ingranaġġ li jaħdmu bħala miżura supplimentari għall-qafas ta' Basel II ibbażat fuq ir-riskju bil-ħsieb li jgħaddi għal trattament tal-Pilastru 1 ibbażat fuq reviżjoni u kalibrazzjoni xierqa. B’konformità mal-Kumitat ta’ Basel, il-Kummissjoni qed tikkunsidra l-introduzzjoni ta’ proporzjon ta’ ingranaġġ bil-għan li tikseb l-għanijiet li ġejjin:

52. tillimita l-akkumulu ta’ ingranaġġ fis-settur bankarju, u b’hekk tgħin sabiex jiġi mmitigat ir-riskju li jiġu destabilizzati l-proċessi ta’ diżingranaġġ li jistgħu jagħmlu ħsara lis-sistema finanzjarja u lill-ekonomija; u

53. tintroduċi salvagwardji addizzjonali kontra riskju tal-mudell u l-errur tal-kejl billi tissupplimenta l-miżura bbażata fuq ir-riskju b’miżura sempliċi, trasparenti, indipendenti li hija bbażata fuq skoperturi kbar.

54. Huwa mixtieq li l-proporzjon ta’ ingranaġġ jiġi armonizzat internazzjonalment qabel ma jiġi implimentat, u aġġustat totalment għal kwalunkwe differenzi li jifdal fil-kontabilità. Il-proporzjon jiġi kkalibrat sabiex iservi bħala kejl supplimentari kredibbli għar-rekwiżiti bbażati fuq ir-riskju, filwaqt li jitqiesu l-bidliet li għad iridu jsiru għall-qafas ta' Basel II.

Miżuri diġà adottati mill-Kummissjoni

55. Matul is-snin tal-isplużjoni finanzjarja, id-disinn ta' skemi ta' inċentivi għall-persunal li jieħu d-deċiżjonijiet f'ditti finanzjarji ppromwova l-proċiklikalità billi stimula t-teħid eċċessiv ta' riskji b’konsegwenza tal-iffukar fuq il-profittabbiltà fuq żmien qasir mingħajr ma sar qbid u aġġustament adegwat għar-riskju jew il-prestazzjoni fit-tul.[39]

56. Sabiex tindirizza dan l-effett detrimentali ta' strutturi ta' rimunerazzjoni ddisinjati ħażin, il-Kummissjoni pproponiet li tissupplimenta r-rekwiżiti tad-DRK b'obbligu espress għal istituzzjonijiet ta’ kreditu u ditti tal-investiment li jistabbilixxu u jżommu, għal dawk il-kategoriji tal-persunal li l-attivitajiet professjonali tagħhom għandhom impatt materajli fuq il-profil tar-riskju tagħhom, politiki u prattiki ta' rimunerazzjoni li jkunu konsistenti mal-immaniġjar tar-riskju effikaċi. [40]

57. Sabiex ittejjeb l-adegwatezza tar-rekwiżiti kapitali tal-bank, il-Kummissjoni pproponiet ukoll emendi għad-DRK sabiex jiżdiedu r-rekwiżiti tal-kapital regolatorju għal attivitajiet tal-ktieb tal-kummerċ u rititolizzazzjonijiet miżmuma fil-ktieb bankarju.[41] Matul il-kriżi finanzjarja, id-dgħufijiet fil-KRM f'dawn l-oqsma waslu għal tensjoni addizzjonali fuq il-pożizzjonijiet tal-kapital tal-banek li, imbagħad, probabbilment ikkontribwixxew għall-issikkar tal-istandards tas-self bankarju.

58. Fl-2009 il-Kummissjoni pproponiet ukoll li tistabbilixxi Bord Ewropew dwar ir-Riskju Sistemiku (BERS)[42] sabiex tissorvelja l-istabilità tas-sistema finanzjarja kollha. Il-BERS, jekk stabbilit skont dik il-proposta, għandu jidentifika riskji sistemiċi fuq livell Ewropew u joħroġ twissijiet ta’ riskju. Iż-żieda ta’ saff ieħor makroprudenzjali sod mal-metodu makroprudenzjali attwali għanda tgħin sabiex jiġu indirizzati sorsi ta’ proċiklikalità marbuta ma’ limitazzjonijiet fil-kejl tar-riskju u tweġibiet għar-riskju mhux xierqa tal-parteċipanti fis-suq.[43] Dan għandu jappoġġja l-identifikazzjoni f’waqtha ta’ ċikli u l-akkumulazzjoni ta’ riskji fis-sistema, li, meta akkompanjati minn rabtiet sodi mas-superviżuri u l-fassala tal-politika, ikunu jistgħu jippermettu li tittieħed azzjoni minn qabel sabiex tiġi evitata l-volatilità u l-proċiklikalità eċċessivi fi tnaqqis fir-ritmu ekonomiku.

Konklużjonijiet

59. Irid jiġi enfasizzat li l-analiżi pprovduta hija indikattiva fid-dawl tal-fatt li r-regoli tad-DRK II għadhom kemm ġew adottati fl-2009.

60. Il-Kummissjoni tinnota li ħafna istituzzjonijiet u kumitati internazzjonali enfasizzaw l-importanza tal-introduzzjoni ta’ miżuri kontroċikliċi fil-qafas prudenzjali sabiex titnaqqas proċiklikalità eċċessiva fis-sistema finanzjarja. B’mod parallel max-xogħol li jsir fil-Kumitat Basel, il-Kummisssjoni se teżamina b’mod partikolari l-alternattivi li jindirizzaw riskju sistematiku u proċiklikalità bl-aktar mod effikaċi. Il-Kummissjoni temmen li dawn il-miżuri għandhom ikunu jistgħu jillimitaw it-teħid eċċessiv ta' riskju fi żminijiet ta' tkabbir ekonomiku imma jiġu ddisinjati wkoll b'tali mod li jitniżżlu fi żminijiet ta’ tnaqqis fir-ritmu ekonomiku sabiex tiżdied ir-reżistenza tas-settur bankarju u jiġi appoġġjat il-fluss ta’ kreditu fl-ekonomija.

61. Il-Kummissjoni tfakkar fil-konklużjonijiet tal-Kunsill Ecofin[44] u appella għal "l-introduzzjoni ta’ proviżjonament li jħares 'il quddiem, li jikkonsisti fil-kostituzzjoni ta’ provvedimenti mnaqqsa minn profitti fi żminijiet tajba għal telfiet mistennija fuq portafolji ta’ self, u li se jikkontribwixxu sabiex jillimitaw il-proċiklikalità". Il-Kummissjoni tfakkar ukoll fir-rakkomandazzjoni tal-G20 li tappella lil “dawk li jistabbilixxu l-istandard ta’ kontabilità sabiex jaħdmu b’mod urġenti mas-superviżuri u r-regolaturi sabiex itejbu standards fuq l-istimar u proviżjonament u jiksbu sett uniku ta’ standards ta’ kontabilità globali ta’ kwalità għolja”. Il-Kummissjoni se tqis ix-xogħol kontinwu minn dawk li jistabbilixxu l-istandard internazzjonali ta' kontabilità (IASB) u superviżuri prudenzjali (b’mod partikolari, il-Kumitat ta’ Basel) meta tikkunsidra proposta leġiżlattiva.

REFERENZI

BIS (2008), “Addressing financial system procyclicality: a possible framework”, Note for the FSF Working Group on Market and Institutional Resilience, September 2008, available at http://www.financialstabilityboard.org/publications/r_0904e.pdf?noframes=1

Borio, C., C. Furfine, and P. Lowe (2001), "Procyclicality of the financial system and financial stability: issues and policy options", BIS Paper No 1

Cappiello, L., A. Kadareja, C. Kok Sørensen and M. Protopapa (2009), ”Do bank loans and credit standards have an effect on output? A panel approach for the euro area”, ECB Working Paper (fil-proċess)

Ciccarelli, M., A. Maddaloni and J.-L. Peydró (2009), “Trusting the Bankers: a New Look at the Credit Channel of Monetary Transmission”, paper presented at the 2009 CREDIT Conference on Credit Risk, Financial Crises, and the Macroeconomy, Venice

COM (2009) 362 finali, Proposta għal direttiva tal-Parlament Ewopew u tal-Kunsill li temenda d-Direttivi 2006/48/KE u 2006/49/KE fir-rigward ta’ rekwiżiti kapitali għall-ktieb ta' kummerċ u għal rititolizzazzjonijiet, u r-reviżjoni superviżorja ta’ politiki ta’ rimunerazzjoni aċċessibbli minn http://ec.europa.eu/internal_market/bank/docs/regcapital/com2009/Leg_Proposal_Adopted_1307.pdf

COM (2009) 499 finali, Proposta’ għal regolament tal-Parlament Ewropew u tal-Kunsill dwar sorveljanza makro prudenzjali tas-sistema finanzjarja u l-istabbilizzazzjoni ta’ Bord Ewropew dwar ir-Riskju Sistemiku, tat-23 ta’ Settembru 2009, disponibbli f’ http://ec.europa.eu/internal_market/finances/docs/committees/supervision/20090923/com2009_499_en.pdf

ECOFIN (2009), "Konklużjonijiet tal-Kunsill dwar il-Proċiklikalità ", 2954 Affarijiet Ekonomiċi u Finanzjarji, Brussell, is-7 ta’ Lulju 2009, disponibbli f’ http://www.consilium.europa.eu/uedocs/cms_data/docs/pressdata/en/ecofin/109050.pdf

G-20 (2009), "Declaration on strengthening the financial system", London, 2 April 2009, available at http://www.g20.org/Documents/Fin_Deps_Fin_Reg_Annex_020409_-_1615_final.pdf

Masschelein, N. (2007), "Monitoring pro-cyclicality under the capital requirements directive: preliminary concepts for developing a framework", NBB Working Paper Document No. 120

[1] Jinkludu d-Direttiva 2006/48/KE tal-Parlament Ewropew u tal-Kunsill dwar il-bidu u s-segwiment tan-negozju tal-istituzzjonijiet ta’ kreditu u d-Direttiva 2006/49/KE tal-Parlament Ewropew u tal-Kunsill dwar l-adegwatezza tal-kapital ta’ ditti ta’ investimenti u ta’ istituzzjonijiet ta’ kreditu.

[2] Il-mandat tat-TFICF huwa li jissorvelja l-livell u l-volatilità tar-rekwiżiti kapitali minimi kif definiti mid-DRK u janalizza l-impatt tagħhom fuq is-self mill-banek u ċ-ċiklu ekonomiku.

[3] Kwestjonarju għan-negozji tal-UE tmexxa mit-12 ta’ Awwissu sat-28 ta’ Settembru, 2009. Permezz tal-Panil Ewropew tat-Test tan-Negozju, il-komunità tan-negozju ġiet ikkonsultata dwar il-perċezzjonijiet tagħha rigward l-iżviluppi fid-disponibbiltà u l-kondizzjonijiet ta’ kreditu bankarju minn Ottubru 2008. 429 membru tal-EBTP minn 28 pajjiż tal-UE/ŻEE imlew il-kwestjonarju. Rigward id-daqs tal-kumpanija tar-rispondenti, 59% minnhom kienu impriżi żgħar, 20% impriżi ta’ daqs medju u 21% impriżi kbar.

[4] Kwestjonarju lill-industrija bankarja tal-UE tmexxa mill-21 ta’ Mejju sal-31 ta’ Awwissu, 2009. Ġew irċevuti dsatax-il tweġiba minn IT, SI, BE, AT, DE, UK u NL. Ir-rispondenti kienu jinkludu banek li l-maġġoranza tal-ishma tagħhom huma privati (nnegozjati pubblikament), netwerks ta’ banek kooperattivi nazzjonali u banek li huma proprjetà pubblika. Xi tweġibiet ġew sottomessi minn assoċjazzjonijiet nazzjonali li jirrappreżentaw pożizzjoni konsolidata tal-membri tagħhom, li jżidu effettivament in-numru ta’ istituzzjonijiet ta’ kreditu individwali koperti mill-kwestjonarju.

[5] Id-Direttiva 2009/111/KE tal-Parlament Ewropew u tal-Kunsill tas-16 ta’ Settembru 2009 li temenda d-Direttivi 2006/48/KE, 2006/49/KE u 2007/64/KE dwar banek affiljati ma’ istituzzjonijiet ċentrali, ċerti elementi ta’ fondi proprji, espożizzjonijiet kbar, arranġament superviżorji, u l-ġestjoni ta’ kriżijiet.

[6] Għal deskrizzjoni dettaljata tas-sorsi ewlenin ta’ proċiklikalità u l-irwol tar-regoli ta’ adegwatezza kapitali ara BIS (2008) u Masschelein (2007)

[7] B’mod partikolari, l-istituzzjonijiet finanzjarji għandhom diffikultà fil-valutazzjoni tal-livell assolut ta’ riskju (filwaqt li jmorru aħjar fil-valutazzjoni ta’ riskju relattiv), speċjalment fuq perjodu mtawwal, u għalhekk rarament jidentifikaw żidied qawwija b’konsegwenzi għal riskju sistemiku. Miżuri ta’ riskju jistgħu jkunu pjuttost baxxi waqt li l-vulnerabbiltajiet u akkumulazzjoni tar-riskji matul il-fażi tal-espansjoni imma jiżdiedu b’mod qawwi ladarba jinħolqu tensjonijiet, pereżempju r-riskju tas-suq inkorporat fil-ktieb tal-kummerċ tal-banek jista’ jiġi sottovalutat faċilment jekk jitkejjel fuq perjodi qosra ta’ żamma. Dawn il-limitazzjonijiet għall-perċezzjoni tar-riskji huma parzjalment attribwibbli għall-iskarzezza ta’ informazzjoni rigward id-dinamika ta’ riskju sistemiku u huma spjegati minn ċerti teorijii ta’ finanzi ta’ imġieba bħal mijopija għad-diżastri u dissonanza kognittiva. Għal reviżjoni komprensiva, ara Borio et al. (2001).

[8] Meta l-kondizzjonijiet ekonomiċi ikunu batuti u jonqsu l-valuri kollaterali, l-assimetriji ta’ informazzjoni rigward il-kwalità tal-karti tal-bilanċi tal-klijent jistgħu jimplikaw li anke l-mutwatarji bi proġetti profittabbli jsibha diffiċli li jikseb il-finanzjament. Meta jitjiebu l-kondizzjonijiet ekonomiċi u jogħlew il-valuri kollaterali, tista’ sseħħ is-sitwazzjoni opposta. Dan ir-raġunament jissuġġerixxi li effetti proċikliċi jistgħu jkunu aktar pertinenti għal mutwatarji li huwa aktar suxxettibbli għal informazzjoni asimettrika, inkluż impriżi żgħar u ta’ daqs medju mhux suġġetti għal klassifikazzjonijiet esterni u rekwiżiti ta’ żvelar estensiv.

[9] F’xi każijiet, it-tweġibijiet jiġu spjegati permezz ta’ imparzjalità fuq perspettiva għal żmien qasir tal-istrutturi ta’ rimunerazzjoni jew imġiba ta’ aggregazzjoni (tendenza ta’ parteċipanti fis-suq li jikkonformaw l-imġiba tagħhom ma’ dik ta’ parteċipanti oħra). Il-politika ta’ rimunerazzjoni f’istituzzjonijiet finanzjarji jista’ jkollha effett proċikliku ta’ titjib fejn tikkostitwixxi premjijiet (possibbilment sproporzjonati) li qed jiżdiedu u penali insuffiċjenti li qed jonqsu, pereżempju bonusijiet ibbażati fuq profitt fuq żmien qasir li jitħallsu minnufih, mingħajr aġġustament għar-riskju jew ħlas differit li jqis il-prestazzjoni fil-futur tal-unità tan-negozju jew tal-istituzzjoni kollha kemm hi. Għal analiżi komprensiva, ara Borio et al. (2001)

[10] Għal kuntrarju, waqt tnaqqis fir-ritmu ekonomiku, l-iżviluppi fis-suq jistgħu jwasslu għal tnaqqis fil-valur ġust tal-assi kif ukoll għal żieda fir-rekwiżiti tal-proviżjonament. Dawn l-aġġustamenti 'l isfel fl-istimar tal-assi u ż-żidiet fit-telfiet mis-self jista’ jkollhom l-effett fuq banek biex ikun iżjed stretti fuq l-istandards tas-self u jnaqqsu mis-self.

[11] Fir-rigward tal-impatt relattiv ta’ parametri ta’ riskju individwali tal-approċ IRB, PD hija meqjusa bħala l-kontributur ewlieni għaċ-ċiklikalità tal-qafas, filwaqt li, sa ċertu punt, l-effetti ta’ LGD u EAD jistgħu jkunu rilevanti wkoll. Il-grad sa fejn ir-rekwiżiti kapitali ivarjaw jista’ jiddependi, fost fatturi oħra, fuq jekk sistema ta’ Punt-Fiż-Żmien (PIT) jew Permezz taċ-Ċiklu (TTC) tiġix implimentata mill-banek fil-proċessi ta’ klassifikazzjoni interna tagħhom.) Tipikament, il-klassifikazzjonijiet TTC ma jinbidlux b’mod mgħaġġel bi tweġiba għal varjazzjonijiet fil-kondizzjonijiet makroekonomiċi, u b’hekk huma inqas influwenzati mill-momentum taċ-ċiklu ekonomiku. L-użu ta’ sistemi ta’ klassifikazzjoni TTC jiġi ssuġġerit mill-qafas ta' Basel II u l-qafas tad-DRK b’tali mod li jmewwet l-volatilità potenzjali tar-rekwiżiti kapitali. Madankollu, minħabba li l-banek jippreferu jużaw ċertu dejta dwar nuqqas u sistemi ta’ twissija minn qabel kif ukoll diffikultajiet fil-kisba ta’ sett suffiċjenti ta’ dejta, jużaw primarjament metodi PIT, speċjalment għal espożizzjonijiet għal SMEs u klijienti ta’ bejgħ bl-imnut.

[12] Skont l-AS, ir-rekwiżiti huma mistennija li jiflutwaw inqas minħabba li l-banek jużaw piżijiet ta’ riskju bbażati fuq klassifikazzjonijiet esterni (li għandhom tendenza li jiġu ddeterminati fuq il-bażi tat-TTC) maħruġa minn istituzzjonijiet esterni ta’ valutazzjoni ta’ kreditu.

[13] L-assi ppeżati għar-riskju tal-FIRB għal portafolji korporattivi huma mistennija li jkunu inqas risponsivi għaċ-ċiklu tan-negozju minn dawk taħt l-AIRB, minħabba li l-banek imsemmija l-aħħar jużaw l-istimi tagħhom stess ta’ LGD u EAD. LAD u EAD stmati internazzjonalment jidhru bħala aktar risponsivi għal ċikli tan-negozju mill-istimi superviżorji użati taħt l-FIRB

[14] Flimkien ma’ parametri ta’ riskju tal-kreditu, x’aktarx li jkun hemm impatt tal-użu ta’ prodotti ta’ trasferiment tar-riskju tal-kreditu, bħal titolizzazzjonijiet, fuq iċ-ċiklikalità tar-rekwiżiti kapitali. F’ċirkostanzi favorevoli, swieq ta’ titolizzazzjoni jappoġġjaw it-trasferiment tar-riskju tal-kreditu minn istituzzjonijiet individwali biex b’hekk ikollhom impatt li jserraħ il-pożizzjonijiet kapitali tal-banek. Evidenza riċenti żvelat, madankollu, li din il-funzjoni ta’ trasferiment tar-riskju mhux neċessarjament tintuża b’mod effikaċi f’sitwazzjoni ta’ tensjoni fis-suq, li, imbagħad, tista’ tamplifika l-effetti ħżiena fuq il-pożizzjonijiet kapitali tal-banek.

[15] Ġunju 2008, Diċembru 2008 u Ġunju 2009 għal madwar 60-80 bank tal-IRB minn erbatax il-pajjiż tal-UE.

[16] Mingħajr ma jitqiesu l-istadji transitorji.

[17] Bank huwa kkunsidrat bħala bank tal-Grupp 1 jekk il-kapital ta’ Livell 1 tiegħu jkun ogħla minn 3 biljun euro u jkun diversifikat sew u attiv internazzjonalment.

[18] L-impatt tad-DRK fuq rekwiżiti kapitali mill-approċi tal-IRB għar-riskju tal-kreditu jistgħu ma jiġux riflessi għal kollox fid-dejta żvelata mill-banek sal-punt li l-banek qed japplikaw l-użu parzjali tal-Approċ Standardizzat. F’Diċembru 2008, is-sehem tal-użu parzjali mill-banek tal-iskoperturi kien sinifikanti għall-banek kemm tal-Grupp 1 (31%) kif ukoll tal-Grupp 2 (40%).

[19] Filfatt, KRM kull skopertura – miżura ta’ riskju – jew baqa’ mhux mibdul (għal banek tal-Grupp 1) jew kien ftit aktar baxx (għal Grupp 2) f’Diċembru kontra Ġunju 2008. Filwaqt li l-PDs tal-livell tal-portafoll tal-banek tal-Grupp 1 żdiedu bħala medja, PDs li ma kienux inadempjenti baqgħu prattikament l-istess li jindika li żieda fil-PDs medji kienet minħabba f’numru akbar ta’ inadempjenzi. Sal-punt li ż-żieda fil-PDs tirrifletti żieda fis-sehem tal-iskoperturi li kienu inadempjenti, l-impatt ta’ PD medju li dejjem jogħla fuq RWA (u fuq KRM) huwa inqas sempliċi ladarba l-piż tar-riskju fuq skoperturi li kienu inadempjenti huwa żero (b’xi eċċezzjonijiet taħt AIRB). Ir-riskju jkun imbagħad rappreżentat mit-telf mistenni, għal liema għandhom isiru provvedimenti għar-riskju (fil-każ ta’ nuqqas tagħhom, isir tnaqqis mill-kapital). Barra minn hekk, LGDs kienu aktar baxxi għal numru ta’ skoperturi f’Diċembru meta mqabbla ma' Ġunju 2008.

[20] KRM iqassar effettivament in-numeratur u d-denominatur tal-proporzjon tal-kapital regolatorju. Ikejjel il-kapital meħtieġ sabiex jiġi kopert (i) 8% ta’ RWA; (ii) differenzi bejn provvedimenti eliġibbli totali u l-ammont ta’ telf totali mistenni; u (iii) tnaqqisiet oħra.

[21] PD huma stmati permezz tad-dejta tal-P&L, li hija affettwata miċ-ċiklu tan-negozju b’xi dewmien u huma rilaxxati b'dewma ulterjuri. Pereżempju, jekk dħul ta’ ditta jibda jonqos fil-bidu ta’ sena, jiġi rifless fir-rapportifinanzjarji ta' tmiem is-sena li jiġu ppubblikati biss ftit xhur wara fis-sena ta’ wara u jistgħu jiġu inkorporati fis-sistemi ta’ klassifikazzjoni xi xhur addizzjonali aktar tard.

[22] Rappreżentat minn diskrepanza ta’ prodott imdewwem u mkejjel bħala d-differenza bejn PGD reali u potenzjali.

[23] Għall-portafoll korporattiv biss il-koeffiċjent huwa statistikament sinifikanti (ta’ 1%).

[24] L-analiżi tar-rigressjoni fuq ir-relazzjoni bejn il-bidla f’parametri ta’ input tar-riskju individwali u ċ-ċiklu tan-negozju, imwettqa mill-BĊE, sabet li PDs ta’ portafolji korporattivi u għall-konsumaturi għandhom it-tendenza li jiżdiedu b’aktar qawwa f’pajjiżi b’attività baxxa tan-negozju, imkejla mid-diskrepanza ta’ prodott imdewwem b'perjodu wieħed. Rigressjonijiet simili fir-rigward ta’ LGDs ipproduċew koeffiċjenti għall-portafolji kollha li huma negattivi imma statistikament insinifikanti. Dan jista’ jindika li l-valuri LGD irreġistrati f’mudelli interni tal-banek huma kemmxejn aktar reżistenti minn PDs u b’hekk jistgħu jirreaġixxu b’mod inqas immedjat għal tibdiliet fl-ambjent makroekonomiku. Għalhekk, jista’ jinħtieġ perjodu itwal ta’ kampjunar sabiex tiġi pprovduta evidenza soda tar-relazzjoni negattiva qawwija mistennija bejn l-attività ekonomika u l-LGDs. Spjegazzjoni addizzjonali għala ma nstabitx rabta bejn LGDs u ċ-ċiklu tan-negozju tista’ tingħata minn rekwiżiti regolatorji li jistipulaw l-użu ta’ LGDs ta’ tensjoni.

[25] Tweġibiet tal-banek għall-kwestjonarju mwettaq mill-Kummissjoni, madankollu, jindikaw li r-rekwiżiti kapitali regolatorju huma l-aktar approċ importanti sabiex jiġi ddeterminat il-livell kapitali fil-mira – kemm għall-banek SA kif ukoll il-banek IRB.

[26] BLS ta’ Lulju 2009, li jkopri kampjun ta’ aktar minn 100 banek taż-żona tal-euro, inkluda mistoqsijiet dwar l-impatt tad-DRK fuq il-politiki ta’ self mill-banek (imkejla mill-istandards ta’ kreditu tagħhom) matul il-perjodu minn Q1 2008 sa Q2 2009.

[27] Wara profitt fil-kont tan-negozju (inkluż qligħ u telf mhux realizzat) ta’ 82 biljun euro fl-2007, kampjun ta’ 105 bank tal-UE sofra telf fil-kont tan-negozju ta’ 94 biljun euro fl-2008; sorsi: Orbis, Bloomberg

[28] Stħarriġ imwettaq mill-BĊE f’kooperazzjoni mal-Kummissjoni bejn is-17 ta’ Ġunju u t-23 ta’ Lulju, 2009, li jkopri 6,000 SME u ditti kbar fiż-żona tal-euro.

[29] Aktar ma kienu kbar id-ditti, aktar irnexxew fil-ksib ta’ self minħabba li 5% biss ta’ ditti kbar kellhom l-applikazzjonijiet ta’ self tagħhom irrifjutati

[30] Ir-reazzjoni minn 429 negozju tal-UE/ŻEE uriet li fil-perjodu minn Ottubru 2008 sa Settembru 2009 13% tan-negozji li applikaw għal kreditu bankarju ma rnexxielhomx jiksbu kwalunkwe finanzjament fil-forma ta’ kreditu bankarju, u dan il-persentaġġ kien ogħla għal SMEs (15%) milli għal impriżi kbar (5%). It-tweġibiet urew ukoll li għal sottokampjun ta’ negozji li qalu li ġew affettwati ħażin mid-disponibbiltà ta’ kreditu bankarju, il-ksib tal-fondi meħtieġa minn sorsi oħra kien aktar diffiċli għal SMEs imqabbla għal impriżi kbar.

[31] Cappiello et al. (2009) jipprovdu evidenza empirika dwar l-eżistenza ta’ mezz ta’ self bankarju ta’ trażmissjoni tal-politika monetarja fiż-żona tal-euro. L-awturi jsibu li bidliet fil-provvista tal-kreditu, f’termini ta’ standards kemm ta’ volum kif ukoll ta’ kreditu applikati għal self lill-impriżi, għandhom effetti sinifikanti fuq l-attività ekonomika reali. Għalhekk, ir-restrizzjonijiet fuq il-karta ta’ bilanċi ta’ bank, bħal rekwiżiti kapitali regolatorju vinkolanti – sal-punt li jwasslu lill-banek sabiex inaqqsu l-provvista tagħhom tas-self, jista’ jkollhom riperkussjonijiet negattivi fuq tkabbir ekonomiku reali.

Ciccarelli et al. (2009) jużaw panil VAR għaż-żona tal-euro b’GDP, prezzijiet, rati ta’ mgħax fuq żmien qasir, kondizzjonijiet ta’ domanda ta’ self u provvista ta’ self. Permezz tal-użu ta’ funzjonijiet ta’ tweġiba tal-impuls, l-awturi jsibu li l-issikkar tal-istandards tal-kreditu jwassal għal tnaqqis sinifikanti fit-tkabbir tal-PGD reali. Għalhekk, sal-punt li d-DRK taffettwa l-istandards ta’ kreditu bankarju, din is-sejba tissuġġerixxi li eventwalment l-attività ekonomika se tiġi affettwata wkoll mid-DRK.

[32] http://ec.europa.eu/internal_market/bank/regcapital/index_en.htm

[33] Ir-regolaturi bankarji ma kinux favur li l-banek ikollhom permess li jużaw il-mudelli tagħhom stess tar-riskju tal-kreditu sabiex jiddeterminaw ir-rekwiżiti kapitali, minħabba fl-inċertezza u n-nuqqas ta’ dejta fir-rigward tal-korrelazzjonijiet tal-assi. Kif uriet esperjenza riċenti, il-mudelli interni tal-banek ma tantx ħadmu tajjeb.

[34] Id-Direttiva 2009/111/KE li emendat id-DRK tirrikjedi diliġenza dovuta kompluta mill-parti ta’ banek, inkluż 5% taż-żamma tal-assi titolizzati, filwaqt li l-governanza tal-aġenziji ta’ klassifikazzjoni se tiġi indirizzata mir-Regolament dwar l-Aġenziji ta’ Klassifikazzjoni.

[35] Madankollu, hemm fatturi importanti, li jistgħu jnaqqsu l-impatt taż-żidiet fir-rekwiżiti kapitali jekk il-klassifikazzjonijiet jiddeterjoraw, minħabba li: (i) it-twaqqigħ fil-klassifikazzjoni jiġi akkompanjat minn telfiet fl-istimar kontabilistiku. minħabba li regoli bankarji tal-UE jippermettu li l-banek jpaċu telfiet fl-istimar kontabilistiku bir-rekwiżit tal-kapital, l-effett ta’ twaqqigħ fil-klassifikazzjoni jkun ħafna aktar baxx għal dawk il-banek li jadottaw politika ta’ stimar konservattiva għall-pożizzjonijiet ta’ titolizzazzjoni tagħhom; (ii) banek li jibbenefikaw minn garanziji tal-gvern għall-pożizzjonijiet ta’ titolizzazzjoni tagħhom jew jkunu biegħuhom fis-swieq jew lil vetturi speċjalizzati sponsorizzati mill-gvern ("banek tal-assi ħżiena"), ikollhom ukoll eżenzjoni sħiħa jew parzjali miż-żidiet fir-rekwiżiti kapitali.

[36] Fl-aħħar ta’ Ġunju 2008, dawn il-medji kienu ta’ 2.9% għal Grupp 1 u 4.5% għal Grupp 2

[37] L-IASB wettaq reviżjoni komprensiva tal-IAS 39 "strumenti finanzjarji" inkluż proviżjonament għal telf ta’ kreditu, u f’Novembru 2009 ħareġ Abbozz ta’ Espożizzjoni separat (AE). L-AE jinkludi ħames prinċipji ta’ kejl ta’ livell għoli (Mudell ta’ Fluss ta’ Flus Mistenni, ECF – Expected Cash Flow) li entitajiet tar-rappurtar għandhom jużaw f’kombinazzjoni mal-linja gwida tal-applikazzjoni bbażata fuq prinċipji sabiex jiġi ddeterminat il-kost amortizzat. Taħt il-metodu propost il-banek se:

a) jagħmlu stima tal-tal-flussi tal-flus mistennija għall-(bqija tal-)ħajja tal-istrument finanzjarju inkluż it-telfiet ta’ kreditu mistennija (filwaqt li jitqies il-kollateral);

b) jikkalkolaw ir-“rata ta’ mgħax effettiva” (rata interna ta’ redditu) fuq il-bażi tal-flussi ta’ flus mistennija. Ir-rata ta’ mgħax effettiva tkun aktar baxxa mir-rata ta’ mgħax kuntrattwali minħabba li jitqies it-telfiet ta’ kreditu mistennija stmati;

c) f’kull data ta’ rappurtar janalizzaw il-flussi tal-flus tal-bidu u aspettativi ta’ telfiet ta’ kreditu u jirreveduhom meta jkun meħtieġ.

L-approċ ECF jista’ jtejjeb il-proviżjonament għal riskji ta’ kreditu meta mqabbel mal-mudell ta’ telf kurrenti imġarrab tal-IAS 39 minħabba li ma jkunx jeħtieġ aktar avveniment attivatur u jkun jippermetti rikonoxximent bikri ta’ telfiet ta’ kreditu. L-approċ ECF jikseb ukoll allinjament aħjar ta’ introjtu ta’ imgħax kuntrattwali mat-telfiet mistennija. Madankollu, l-AE jipprovdi gwida limitata dwar l-użu ta’ dejta u mudelli. Bażikament l-AE jeħtieġ stimi ta’ punt fiż-żmiengħall-flussi ta’ flus u telfiet ta’ kreditu mistennija. Flimkien mal-Kumitat ta’ Basel u partijiet interessati oħra, il-Kummissjoni qed tivvaluta l-proposta tal-IASB u se tikkontribwixxi għat-titjib tiegħu skont l-għanijiet stabbiliti mill-G20.

[38] G-20 (2009).

[39] Ara l-paragrafu 5 għal aktar dwar tweġibijiet mhux xierqa ta’ parteċipanti fis-suq għal bidliet fil-kondizzjonijiet ekonomiċi.

[40] COM (2009) 362 finali.

[41] Ibid.

[42] Ara COM (2009) 499 finali.

[43] Ara l-paragrafu 5 għal aktar dwar dawn il-kwistjonijiet.

[44] ECOFIN (2009).